《绮罗香 次外见寄韵》
清代·吕承娧

几日东风，流光暗度，又是春韶情味。柳色青青，隐映碧桃开未。

刚社燕、啄遍芹泥，渐粉蝶、暗销香腻。诉春愁，恰恰莺啼，望人长向翠楼倚。

无聊花下独自，对著斜风细雨，游丝轻曳。不定阴晴，酿做恼人天气。

扶彩袖、红泪空收，对清波、素书谁寄。愿征人、莫惜轮蹄，那须锦词费。

作者简介：字子兑，阳湖人，承绮妹，汤成烈继室。